На основу члана 503. став 4. Закона о извршењу и обезбеђењу („Службени гласник РС”, бр. 106/15, 106/16 – аутентично тумачење и 113/17 – аутентично тумачење),

Министар правде доноси

**ПРАВИЛНИК**

**о изменама и допунама Правилника о начину вођења евиденције о поступцима извршења и обезбеђења и финансијском пословању јавног извршитеља, начину извештавања, садржини извештаја о раду јавног извршитеља и начину поступања са архивом**

Члан 1.

У Правилнику о начину вођења евиденције о поступцима извршења и обезбеђења и финансијском пословању јавног извршитеља, начину извештавања, садржини извештаја о раду јавног извршитеља и начину поступања са архивом („Службени гласник РС”, брoj 37/16), у члану 2. став 3. после речи: „правилником”, додају се запета и речи: „у форми предвиђеној Обрасцем за завођење података у електронску евиденцију јавних извршитеља (у даљем тексту: технички образац) који је одштампан уз овај правилник и чини његов саставни део”.

После става 4. додају се ст. 5–7. који гласе:

„Јавни извршитељ уноси у року од 15 дана све податке из списа предмета у електронску евиденцију у форми предвиђеној техничким обрасцем.

Јавни извршитељ електронску евиденцију, извод из банке са наменског и посебног рачуна у хтмл и у пдф формату и скенирана решења о извршењу у пдф формату доставља сваког радног дана до 21 час на адресу електронске поште nadzor.izvrsitelji@sud.rs

Подаци из електронске евиденције морају да буду истоветни са подацима из исправа за сваки предмет.”

Члан 2.

У члану 3. после става 1. додаје се нови став 2. који гласи:

„Централна база података ажурира се једном дневно, преносом унетих података из електронске евиденције јавног извршитеља у централну базу података у форми предвиђеној техничким обрасцем.”

Досадашњи став 2. постаје став 3.

Члан 3.

У члану 9. став 3. после речи: „податак”, додају се запета и речи: „у форми предвиђеној техничким обрасцем.”

После става 3. додаје се став 4. који гласи:

„Јавни извршитељ у евиденцију у електронском облику уноси тражене податке за сваки предмет.”

Члан 4.

У члану 10. став 1. тачка 2) после речи: „извршитеља”, додају се речи: „и јединствени идентификациони контролни број”.

После тачке 2) додаје се тачка 2а) која гласи:

„2а) име, презиме и пословни број предмета претходног јавног извршитеља ако се поступа у случају промене јавног извршитеља;”.

Тачка 4) мења се и гласи:

„4) датум доношења, датум правноснажности, датум стављања клаузуле правноснажности, назив суда, име и презиме судије који поступа у предмету и судски број решења о извршењу (осим за уписник о предметима извршења на основу веродостојне исправе ради намирења новчаног потраживања насталог из комуналних услуга и сродних делатности);”.

После тачке 10) додаје се тачка 10а) која гласи:

„10а) износ средстава наплаћених у поступку пред судом (ако је суд претходно спроводио поступак извршења), Закон о извршењу и обезбеђењу по коме се поступа у предмету;”.

Тачка 13) мења се и гласи:

„13) датум отпреме, датум пријема, начин доставе, опис и пошиљалац сваког писмена (поднесак, допис, остало);”.

У тачки 14) после речи: „(на адресу, истицање на огласној табли)”, додају се речи: „и датум пријема или датум и разлог враћања писмена”.

Члан 5.

У члану 11. после тачке 2) додаје се тачка 2а) која гласи:

„2а) име, презиме и пословни број предмета претходног јавног извршитеља ако се поступа у случају промене јавног извршитеља;”.

После тачке 10) додаје се тачка 10а) која гласи:

„10а) износ средстава наплаћених у поступку пред судом (ако је суд претходно спроводио поступак извршења), Закон о извршењу и обезбеђењу по коме се поступа у предмету;”.

Тачка 14) мења се и гласи:

„14) датум отпреме, датум пријема, начин доставе, опис и пошиљалац сваког писмена (поднесак, допис, остало);”.

У тачки 15) после речи: „(на адресу, истицање на огласној табли)”, додају се речи: „и датум пријема или датум и разлог враћања писмена”.

Члан 6.

У члану 12. тачка 1) мења се и гласи:

„1) датум отпреме, датум пријема замолнице, начин доставе и пословни број предмета јавног извршитеља одређеног да спроводи извршење или претходне или привремене мере;”.

Члан 7.

У члану 13. тачка 10) после речи: „(на адресу, истицање на огласној табли)”, додају се речи: „и датум пријема или датум и разлог враћања писмена”.

Члан 8.

Члан 14. мења се и гласи:

„Уписник о поднетим правним лековима на решења јавног извршитеља садржи следеће податке:

1) име и презиме или пословно име подносиоца приговора или жалбе;

2) датум доношења, пословни број и назив решења јавног извршитеља против кога је правни лек поднет;

3) датум пријема, начин доставе, датум отпремања правног лека јавном извршитељу, приложени докази о постојању права (ако је поднет приговор трећег лица);

4) датум пријема правног лека и број предмета у надлежном суду;

5) датум доношења и датум отпремања решења о правном леку, начин достављања решења о правном леку, уз навођење датума пријема (на адресу, истицање на огласној табли) и датум пријема или датум и разлог враћања писмена;

6) датум повлачења правног лека (ако је правни лек повучен);

7) датум пријема и опис решења о правном леку.”

Члан 9.

У члану 15. тачка 4) после речи: „(на адресу, истицање на огласној табли)”, додају се речи: „и датум пријема или датум и разлог враћања писмена”.

После тачке 4) додаје се тачка 4а) која гласи:

„4а) датум повлачења захтева (ако је захтев повучен);”.

Члан 10.

У члану 16. тачка 3) подтачка (1) мења се и гласи:

„(1) датум уплате, датум пријема, висина средстава, уплатилац и број рачуна са којег је уплата примљења, са и без обрачунатог ПДВ-а, пословни број предмета јавног извршитеља на који се односи, број рачуна повериоца, име и презиме или пословно име повериоца (ако је уплата извршена директно на рачун повериоца), појединачно за сваку приспелу уплату;”.

Тачка 4) мења се и гласи:

„4) подаци о располагању средствима на посебном рачуну за уплату накнаде за рад и накнаде трошкова (једном или више): датум пријема, висина средстава, уплатилац и број рачуна са којег је уплата примљена, са и без обрачунатог ПДВ-а, податак да ли се дужник задужује за трошак или ПДВ, пословни број предмета јавног извршитеља на који се односи, појединачно за сваку приспелу уплату.”

Члан 11.

Овaj правилник ступа на снагу осмог дана од дана објављивања у „Службеном гласнику Републике Србије”, а примењује се по истеку два месеца од дана ступања на снагу.

Број 110-00-39/2018-05

У Београду, 20. јуна 2018. године

Министар,

**Нела Кубуровић,**с.р.